khistorydata/jeongjo-sjw-relations huggingface dataset:
정조 16년
掌令李泰賢持平柳頤玄啓曰爲奴罪人河翼龍敢以罔測之說做作眞諺之書暗投宮禁之內欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法柳星窮窮凶絶悖之狀已於前啓改措語備陳其陰慝凶毒之情節而雖以其疏中已露之逆節論之固難容於覆載之間而日前憲疏名以懲討之論勘以削黜之典者殆同官師之規視若薄物之過跡涉曲護意在嘗試物情駭惋久而未已請前掌令柳施以遠竄之典臺閣發啓自有體段人見各異不必苟同而隨時低昂觀勢進退有乖直截之風實貽臺閣之羞臣於入來臺廳之後始聞日前憲臺之發啓也初則臚列頗詳啓草具成末乃聚首相議忽地變改勘律雖重而聲罪反輕支辭徒煩而實狀更略意在塞責事近不誠如此而將何以仰格天心俯洩輿情乎此不過欲爲彌縫於目下顯示陰護於凶徒始畏公議之嚴遣辭旣峻終懷顧瞻之態措語更刪究厥情狀誠極駭惋如此臺體前所未有請伊日憲府詣臺臺臣竝施刊削之典噫嘻痛矣柳師文之罪可勝誅哉渠以極逆之父唯當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖說罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法噫嘻痛矣李晴之爲星賊血黨死友十手所指萬口喧騰厥惟久矣而卽伏見堂疏論列則渠之窮凶情節益綻露無餘矣噫渠本以寒微之蹤濫叨淸華之職前後恩造於渠何如而奈其蛇蝎之性偏喜梟獍之徒凶如星漢逆如星漢而衣食焉分而與之第宅則空而授之抄啓諸作竝皆借述大小章奏無不潤色晝宵往來可見腸肚之盤結京外出沒難掩蹤跡之陰祕則此與星賊一而二二而一者也向來諫疏中師文家人客苟求其最爛熳最綢繆者則莫先於渠矣當此亂逆自在徒黨寔繁之日此等凶醜之類決不可置而不論請前校理李晴亟令王府設鞫得情夬施當律今八月十四日行明陵忌辰大祭時祭監監察田佐顯以爲贊者掌樂院主簿兪彦錥執笏記立于東神門外階上臚唱時笏記內謁者引監察就位下有引諸執事詣盥洗位八字而不讀獻官入就拜位四拜平身下有進膳二字而不讀獻官行終獻禮後宜唱獻官四拜而闕焉復反疊唱獻官行終獻禮升自東階向尊所西向立時因獻官李祖承之警咳反唱獻官四拜莫重享祀嚴畏敬謹之地身爲贊者之任唱讀笏記或闕或誤乃至三句絶之多其駭妄欠敬莫此爲甚云監臺呈課旣如是則不可置而不論請贊者掌樂主簿兪彦錥施以竄配之典答曰不允柳事此非如是相持之事亟停勿煩伊日詣臺臺臣刊削事此亦亟停勿煩兪彦錥事雖大祝誤讀旋改其罪不至於竄配況笏記乎祀典雖有所重申飭亦不敢放忽而此等微罪如是論列者屑越莫甚擬律不審之爾等遞差呈課衒能之監察亦爲汰去
정조 16년
正言李明淵啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬戮不足以懲其罪孥之戮之在法當然凡係朝宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑噫嘻痛矣李晴之罪可勝誅哉渠本妖邪之性濟以閃倏之行至與劇賊星漢托爲死友盤結之狀綢繆之跡國言已騰輿情咸憤而玉署懲討之論一出渠之凶狡情節益彰露無餘矣星賊無食則渠乃以食繼之星賊無衣則渠乃以衣庇之甚至空其家舍許其接住則其平日情跡之至密腸肚之相連固已難掩而每當課製使星賊而代述逮上章疏借星賊而副急大小相依緩急相仗者擧世皆傳十手共指則星賊凶謀之無不參涉逆腸之一串共貫灼若觀火而渠之從前跳踉旣無非星賊之所指使則星賊凶疏之與議師文悖說之和應者捨渠而有誰哉執其已顯之跡論其當問之端則明證斷案無容更加當此亂賊未誅黨與先討之日此等凶醜決不可不鉤覈鋤治以靖亂孽請前校理李晴亟令王府設鞫得情夬施當律答曰不允
정조 16년
壬子八月十九日卯時上御誠正閣都承旨右副承旨入侍時都承旨徐邁修右副承旨李冕膺假注書洪樂游記注官金良倜記事官林景鎭以次進伏訖上曰左承旨右承旨入侍良倜承命出左承旨林濟遠右承旨李家煥偕入進伏上曰忠武公同享處果考出於邑誌耶濟遠曰邑誌中未免見漏矣上曰我國邑誌可謂不成說矣冕膺曰臣父曾在嶺南時以其邑誌之多有沒實竝皆釐改矣上曰完伯雖以民事撓汨無暇而依嶺南例從近釐改之意言及可也命邁修書傳敎曰近閱李忠武公遺事追想露梁之戰不覺撫髀長嘆天朝副摠兵鄧公子龍以七十老將提二百勇士縱恣於滄海上唾手而矢滅狡夷其氣豪膽麤可謂大丈夫哉況欲居首功躍上忠武之舟直前奮突所俘獲無計偶觸火器中流延爇賊乃傅之而猶力戰忠武馳救之與之同死其詳在徐希辰東征記予嘗愍之取考明史本傳有廟食朝鮮之語而未始有廟食焉康津之都督祠堂又未之配其爲欠典闕事孰大於是平壤武烈祠以追配駱參將尙志事道怕建請朝廷旣許之同時同事之人酬功報德之典豈或一爲一否使天將之英爽無所寄泊乎哉天朝副摠兵鄧公子龍陞配於陳都督祠而初聞祠在於南海迨今箕城駱公追配之時欲與之同擧矣更聞都督與忠武配享於康津地誕報廟之傍然則鄧公別祀當配於是祠陞配日遣官致祭忠武旣同享一體致祭祭文皆當親撰矣致祭雖有命此時廚傳有弊獻官以附近文守中差送事下諭于湖南伯鄧摠兵與忠武同時捐軀於露梁而忠武專享於南海忠烈祠云忠武遺事近令內閣撰成全書待活印印藏一本於本祠仍行致祭以此分付命家煥書誕報廟祭文訖上曰昨今製下祭文爲幾句耶冕膺曰過百句矣上曰李萬運之該博云者甚沒實矣陳都督之祠在南海云言故予果以此準信矣昨今始覺此廟之在康津而祭文如是改之矣命冕膺書傳敎曰未下直守令當日辭朝守令有闕之代令該曹口傳差出抱川安東民事俱爲關心各別擇差待下批仍令當日下送命讀公事書判付訖命退承史以次退出
정조 16년
壬子八月十九日午時上御重熙堂右承旨入侍時右承旨李家煥假注書洪樂游記注官金良倜記事官林景鎭以次進伏訖命讀公事書判付訖上曰兵曹各年勸武規矩謄入可也命退承史以次退出
정조 16년
都承旨徐邁修坐直左承旨林濟遠坐右承旨李家煥坐左副承旨金孝建坐直右副承旨李冕膺坐同副承旨李尙度未肅拜注書徐有聞病李海淸差祭假注書洪樂游仕直申龜朝仕事變假注書安廷善仕
정조 16년
李家煥啓曰備邊司郞廳來言今日賓廳日次而大臣身病不得來會云矣敢啓傳曰知道近日生涼已久大臣病患之差可氣力之益旺聞於筵席矣且今年嶺湖極備之處民憂尤爲關心此時廊廟之主人恐不可一向臥閤外此事面與國體節節苟且次對而備堂替行擧動而西壁押班亦豈鎭長知是之事乎大臣之言病不出雖未詳其當初事端之緣何而僚相箚奏言外之下語不稱屢有所規於面對間因事會旣皆出脚到今不必追提大抵今夏潦暑無前欲便調養果不能一味强迫姑待秋淸好天氣者出於爲大臣之至意以大臣體國鞠躬之誠聞此敎固知其行不竢駕而泄企之極更有此申申噫卿我之間果如何間耶予決不以難强之事勉卿則卿亦當犂然晤蹶然起以副予側席之思矣以此意遣承旨傳諭如欲造朝明日當行常參仍爲次對此意一體傳諭
정조 16년
傳于金孝建曰京畿監司入侍
정조 16년
都承旨徐邁修書啓臣敬奉聖諭馳往傳諭于南部會賢坊二間屛門契議政府左議政蔡濟恭所住處則以爲臣癃病蟄伏今幾月矣夢裏之天顔雖近枕上之殘骸難策每覩八路文簿之親勞御決則臣之曠職其罪難容時聞賓對期至而備堂替入則臣之虧分嚴誅是甘日夕攢手顒祝者惟在於得遞重任穩竢符到幸爲生老死太平之鬼矣卽者千萬夢想之外知申儼臨敬傳別諭公而敎國體之不可如是私而釋情勢之無可更提十行反復無非隆恩異渥而至若卿我之間果如何間耶九字今古人臣之得此於君父者果有之乎否臣奉讀未卒自不覺淚血沾襟重以常參次對特命侍臣簉朝明日兼行臣於此癃病旣不至全不起動則不敢言病也情勢雖曰有中心自劃而不敢言情勢也謹當於明曉趨詣禁闥雖然臣之進一則謝恩敎之出尋常萬萬也一則昵近耿光欲以慰積月熲結之懷也一則面陳衷懇欲以解不當據之任也此不可以簉朝言也惟願聖明哀之憐之焉傳曰知道
정조 16년
徐邁修啓曰明日當行常參仍爲次對事命下矣大臣欲爲造朝云依例擧行之意敢啓傳曰知道處所便殿爲之
정조 16년
金孝建啓曰大司憲李鼎揆在外執義宋民載掌令權儐呈辭掌令一員持平一員未差持平嚴耆牌招啓辭未下監察茶時之意敢啓傳曰常參有命在外及請牌未下諸臺許遞今日政以在京無故人差出玉堂在外未肅拜人亦爲許遞差代其中稱在外者罷職
정조 16년
林濟遠啓曰合辭方張之時兩司無詣臺之員事甚未安今日政新除授兩司諸臺竝待下批牌招何如傳曰允
정조 16년
以行判府事朴宗岳偕來史官書啓傳于李家煥曰知道史官之回見此附啓以所患之未差爲難冒膺者過矣旣非不可强則常參在明僚相造朝因卿逡巡會且歸矣於卿心便乎否乎夜漏向闌略敷數行安心待開門出肅事更爲傳諭期於偕入
정조 16년
徐邁修啓曰吏曹判書李文源參判閔鍾顯牌不進推考傳旨今方捧入而開政命下之後如是違牌不卽擧行事甚未安竝更卽牌招何如傳曰允
정조 16년
有政吏批判書李文源牌不進參判金鍾顯進參議未差都承旨徐邁修進啓曰判書李文源牌不進參議未差小臣獨政未安何以爲之敢稟傳曰仍爲之以徐榮輔爲承旨柳匡天爲司諫金禧燮爲掌令洪秀晩金達淳爲持平李遇濟爲獻納金翰東爲副應敎金熙朝爲校理尹致性爲副修撰朴宗岳爲御營都提調金在明爲掌樂僉正姜忱爲司成金宗㷜爲監察開城留守單丁範祖前僉使張集紹今加嘉善加資事承傳再政李祖承爲大司憲李尙度爲應敎宋翼孝爲副校理監察尹載五軍資判官兪漢敦相換監察李國柱司僕主簿尹星基相換監察李東弼都摠都事元晦鎭相換監察金樂海司圃別提金相九相換三政李尙度爲承旨李太亨金祖淳爲修撰李羽晉爲奉常正吳在斗爲刑曹正郞兵批判書李秉模病參判李集斗入直進參議李師濂參知朴長卨病左副承旨金孝建進副護軍李泰賢副司直趙錫穆柳頤玄竝單付管理使單丁範祖
정조 16년
傳于徐邁修曰左副承旨許遞今日政差出
정조 16년
徐邁修以禮曹言啓曰故忠臣朴箎主祀人令支派中門長議定事命下矣卽接門長幼學朴道誾呈單則箎同生弟故通禮𥳍六世孫前同知長漢第二子孝永定爲奉祀孫云矣依呈單立案成給之意敢啓傳曰知道
정조 16년
金孝建以兵曹言啓曰同知中樞府事金泰儉五衛將康晉三俱以身病勢難供職呈狀乞遞竝改差何如傳曰允
정조 16년
金孝建以義禁府言啓曰去三月初二日全羅監司鄭民始狀啓馬島鎭還上虛錄各年當該前萬戶崔啓崙白再天鄭德信李春發金元瑞馬興獜李漢雄金璟朴鳳長徐繼修李重瑞李弘逵鄭國鉉吳景勣等罪狀令攸司稟處事判付內其中强稱年條而實不知始自何年者及督徵無處者區別蕩滌後狀聞事命下故自本府待强稱年條區別狀聞後稟處之意草記蒙允矣該道狀啓閏四月啓下備邊司故本府全然不知于今屢朔尙未擧行今始因他事聞知取見狀本則以爲若其年條各年傳掌之文書昭在別無强排未詳之弊云矣各年當該萬戶竝當拿問而崔啓崙白再天鄭德信李春發金元瑞金璟朴鳳長李重瑞已爲身故罪名勿論馬興獜李漢雄徐繼修李弘逵鄭國鉉吳璟勣今方待命卽爲拿囚後待開坐捧供之意敢啓傳曰草記中不爲措語卿等推考當該承旨罷職有司堂上推考備郞拿處今日內考律區別功議勘放而改葺間勿囚捧供後保放可也
정조 16년
金孝建以漢城府言啓曰秋涼以後癘氣幾盡寢息而到今所餘只是西部病人九名西活人署病人二名亦皆向差此外四部及東活人署俱以撤幕還入報來自今以後別單停止之意敢啓傳曰知道
정조 16년
李家煥以漢城府言啓曰卽接東部令李宗明都事鄭文綏牒報則本部公廨年久頹圮所處僻左實多難便之端故不得已賣買移定於本部字內蓮花坊蓮池洞契前僉使洪匡輔家今月二十一日移接云矣依所報使之移入之意敢啓傳曰知道
정조 16년
壬子八月二十日辰時上御重熙堂左副承旨入侍時左副承旨金孝建假注書洪樂游記注官承膺祚記事官林景鎭京畿監司徐鼎修以次進伏訖上敎鼎修曰畿沿被水處檢田給災等節卿於今巡各別面飭守宰俾有實效之地可也孝建曰俄聞兵曹言泰秋門回泰門頹墻處守直軍尙今露處云矣上曰何不趁卽修築而尙今守直耶命書榻敎曰當該兵曹堂上推考上曰政官牌招開政出榻敎上曰左承旨牌招出榻敎命退諸臣以次退出
정조 16년
壬子八月二十日申時上御重熙堂都承旨入侍時都承旨徐邁修假注書洪樂游記注官承膺祚記事官林景鎭以次進伏訖上曰傳諭後大臣之言何如邁修曰傳敎中卿我之間四字不勝惶感明當冒沒入來又欲陳懇云矣命退承史以次退出
정조 16년
壬子八月二十日申時上御重熙堂左副承旨入侍時左副承旨金孝建假注書洪樂游記注官承膺祚記事官林景鎭以次進伏訖上曰政事望筒催促可也賤臣承命出傳命書傳敎曰朝廷擧措莫過於體貌二字在小官猶不可羈縻況相職乎弦韋涇渭自弦韋涇渭朝廷體貌自朝廷體貌觀於都相之望筒不得不爲體貌則敍用之後一未勉出朝廷未免先壞格例且況左相敦諭略亦及之則其在究竟法亦不可引而不發置之然疑且卿是誰之姪念卿家之勳勞寧或邁邁於卿而卿之向日之擧負予苦心大矣予非忽於敬禮有多少辭敎明日左相欲爲登筵何必待前前右相之出仕然後始可洞諭於卿乎卿須安心肅命事遣史官傳諭于朴判府事命退承史以次退出
정조 16년
都承旨徐邁修坐左承旨林濟遠坐右承旨李家煥坐直左副承旨未差右副承旨李冕膺坐直同副承旨李尙度坐注書徐有聞病李海淸差祭假注書洪樂游仕申龜朝仕直事變假注書安廷善仕
정조 16년
李家煥啓曰卽者義禁府都事來言判府事朴宗岳今方待命於金吾門外云係是大臣去就敢啓傳曰知道
정조 16년
李家煥啓曰卽者中樞府錄事來言判府事朴宗岳嚴敎之下震懍罔措走伏金吾門外恭俟鈇鉞之誅云係是大臣去就敢啓傳曰過午酬應不憚憊而縷縷下敎出於爲世道之苦心則卿一直執迷至以秉執二字如是斤斤予豈可無言乎卿須安心勿待命事遣史官傳諭
정조 16년
傳于李冕膺曰坐直承旨入侍
정조 16년
行大司諫黃昇源啓曰臣於入侍就座後荐被承宣之請推而所伏之地稍遠未及諦聽不得卽地自引退出臺廳今始引嫌臣之矇然之失於是益著矣以此情地何可一刻晏然於臺次乎請命遞斥臣職答曰勿辭亦勿退待
정조 16년
以慶尙監司鄭大容狀啓龍宮縣監趙廷瓛罷黜事傳于李冕膺曰俄於臺啓已有措辭之批況本道之穡事該邑之水災而差代若不十倍勝於前倅何以蘇救乎依狀請以綜明有聲績屢典州郡人令該曹口傳各別擇差今已夜深待開門給馬下送仍以此意回諭
정조 16년
吏曹口傳政事以李正模爲龍宮縣監
정조 16년
以慶尙監司鄭大容狀啓寧海等邑民戶漂頹渰死人等處恤典擧行事傳于林濟遠曰以嶺南民事夙宵關心風雨痒稼之外漂頹渰沒之民戶若是夥然蠲恤之典前有飭諭稍久則易致懈弛卿其各別嚴飭俾無一毫不謹際見狀本巡路農形之轉到沿海尤判失稔云嶺民之得免塡壑其責專在於道伯爲先以分等蠲恤悉心接濟之意慰諭於遮道民人仍又關飭面飭於邑倅期有實效少紓爲民耿耿之念事回諭
정조 16년
李冕膺以義禁府言啓曰時囚罪人馬興獜李漢雄徐繼修李弘逵鄭國鉉吳景勣等今日內考律區別功議勘放事命下矣馬興麟李漢雄徐繼修李弘逵鄭國鉉吳景勣等全羅監司鄭民始狀啓內還餉事體何等嚴重而鎭屬之恣意弄奸流伊反作之數至於三千餘石之多究其情狀節節痛惡前後鎭將徒擁虛簿一味因循矇不覺察揆以法意萬萬寒心各年虛錄磨勘鎭將罪狀令攸司稟處罪取考律文則大典通編倉庫條有曰還上虛錄守令徒三年定配又五年禁錮推斷條有曰犯私罪杖一百以上之罪告身盡行追奪徒流以下之罪喪前所犯而喪後發覺者從勘斷時收贖大明律老小廢疾收贖條有曰凡年七十以上犯流罪以下收贖云矣馬興麟方在母喪而其十一代祖天牧佐命功臣吳景勣年七十五歲而其五代祖致雲扈聖功臣云各功減一等告身盡行追奪又五年禁錮徒二年半定配以喪前所犯年七十以上依法典竝收贖放送李漢雄徐繼修李弘逵鄭國鉉等無功議云李漢雄告身盡行追奪又五年禁錮忠淸道平澤縣花川驛徒三年定配徐繼修告身盡行追奪又五年禁錮江原道原州牧丹丘驛徒三年定配李弘逵告身盡行追奪又五年禁錮忠淸道木川縣延春驛徒三年定配鄭國鉉告身盡行追奪又五年禁錮江原道狼川縣山陽驛徒三年定配以狀啓內辭意具罪目依例發遣府羅將押送于各其配所何如傳曰允編配之弊宜念而不報之罪不獨在於渠輩其中以法典免配者外定配收贖可也
정조 16년
壬子八月二十一日酉時上御重熙堂右副承旨入侍時右副承旨李冕膺假注書申龜朝記注官承膺祚記事官林景鎭同知陳益載以次進伏上命冕膺書傳敎曰政院擧行之不謹愈往愈甚當該承旨下義禁府推考上命陳益載奏職姓名敎曰監賑石數幾何而亦爲幾年乎益載曰合爲一千二十石而自今年始爲之矣上曰居在何處益載曰居生於咸鏡道會寧矣上曰鄕族乎將校乎益載曰曾爲將校矣上曰賑恤石數甚多予庸嘉尙順將差下之意分付兵曹可也命退承史以次退出
정조 16년
行都承旨洪明浩坐行左承旨李洪載坐右承旨申耆坐直左副承旨林濟遠坐右副承旨李冕膺坐同副承旨李尙度坐直注書徐有聞病李海淸差祭假注書洪樂游仕直一員未差事變假注書安廷善仕
정조 16년
洪明浩啓曰明日常參經筵取稟傳曰停
정조 16년
李尙度啓曰來二十五日朝參日次而國忌齋戒相値頉稟之意敢啓傳曰知道
정조 16년
李尙度啓曰禁衛營將官來言今日本營軍兵日次私習云矣敢啓傳曰知道
정조 16년
傳于洪明浩曰提調副提調入侍
정조 16년
承旨前望單子入之洪明浩李洪載申耆落點
정조 16년
傳于李尙度曰當該中官白喜章拿處
정조 16년
以中官白喜章拿處傳旨傳于李尙度曰分揀
정조 16년
以假注書申龜朝拿處傳旨傳于李尙度曰分揀
정조 16년
以黃海監司李敬一狀啓延安府使鄭若淳罷黜事傳于林濟遠曰該邑民事可悶令該曹口傳各別擇差待下批使之當日辭朝
정조 16년
以忠淸監司李亨元狀啓溫陽郡守趙象存罷黜事傳于林濟遠曰該郡穡事民情亦不可不擇其倅申飭該曹口傳各別擇差待下批當日辭朝
정조 16년
吏曹口傳政事兪漢敦爲延安府使李弘源爲溫陽郡守
정조 16년
申耆以都摠府言啓曰今日入直內三廳武兼禁軍及軍兵等尙爲中日習射而國忌正日相値不得爲之之意敢啓傳曰知道
정조 16년
李尙度以義禁府言啓曰前承旨金孝建推考事傳旨啓下矣金孝建今方待命西間改葺間姑爲保放之敢啓傳曰知道金孝建則筵席未罷被罪先退猶可說也身爲該房者亦不能提奏該房承旨李家煥亦爲遞差不能檢飭難免其責都承旨徐邁修從重推考可也
정조 16년
壬子八月二十二日辰時上御誠正閣提調副提調入侍時提調徐有隣副提調徐邁修記事官徐有聞洪樂游林景鎭以次進伏訖上曰下直守令入侍出榻敎賤臣承命出與龍宮縣監李正模偕入進伏上曰承旨前望單子入之待下批牌招察任又命書榻敎曰吏曹參議前望單子入之待下批牌招察任上曰右承旨入侍出榻敎賤臣承命出傳右承旨李家煥追入進伏有隣曰夜間聖體若何上曰一樣矣有隣曰惠慶宮欠和之節比昨差勝乎上曰今日則益臻差勝矣有隣曰湯劑更爲煎入似好矣上曰惠慶宮進服香砂養胃湯前方中減便香附五分加草果五分二貼製入出榻敎有隣曰昨日常參過午酬應水剌太晩聖候諸節不瑕有損乎上曰別無所損矣上敎家煥曰政院事漸不成說纔有處分而承旨亦不可無罪矣仍命書傳敎曰臺啓雖許施傳旨之還下出於不欲張大之意廚院及司䆃寺提調郞廳罷拿分揀家煥曰臺諫啓辭之入啓不得踰日自是前例而大司諫黃昇源避嫌啓辭不卽書入以至經宿事甚未安當該注書推考何如上曰擧條事犯科匪今斯今萬萬駭然當該注書令該府拿問處之可也出擧條上曰守令進前奏職姓名可也正模進奏職姓名上曰何邑不然何道不然而至於嶺南民事予所尤爲耿耿者聞龍宮痒稼最甚所以另擇邑倅者此也汝須盡心對揚俾一邑之民擧皆安堵無一夫不獲之歎可也仍命除宣諭七事先退正模退出命讀公事書判付訖命退承史以次退出
정조 16년
行都承旨洪明浩坐直行左承旨李洪載坐右承旨申耆坐左副承旨林濟遠坐直右副承旨李冕膺坐同副承旨李尙度坐注書徐有聞病李海淸仕直假注書申溆仕事變假注書安廷善仕
정조 16년
藥房都提調洪樂性提調徐有隣行都承旨洪明浩啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 16년
洪明浩啓曰自明日二十六日至國忌齋戒正日相値視事頉稟之意敢啓傳曰知道
정조 16년
洪明浩啓曰右副承旨李冕膺今日不爲仕進卽爲牌招何如傳曰允
정조 16년
傳于李尙度曰同副承旨入侍
정조 16년
林濟遠啓曰慶尙監司鄭大容農形狀啓兩度一則今月十二日巡到晉州時所封發一則十五日還營後所封發而今日同爲到院災年民事何等切急則後發之啓九日始到者已是稽緩況先發者之一時竝到者乎論以程道雖不無若干近遠而計其日字乃有此大段淹滯矇然捧入之罪臣等亦無以自解而當該道臣不可無警推考何如傳曰允
정조 16년
申龜朝拿處代以申溆爲假注書
정조 16년
李洪載啓曰假注書申溆時無職名令該曹依例付軍職冠帶常仕何如傳曰允
정조 16년
傳于林濟遠曰常參日孔聖遺裔錄用事詢問擧條下款則追後呼寫上款則直以筵說書送意謂措語無錯矣今於謄入之後不但疎漏亦有外題句語至於銓官事句語爲禮樂刑政之方本意果如何則又不槪及新進注書何足責乎伊日特命該房及考出之閣臣同較筵說使注書書送簡通則如是錯誤當該承旨李家煥閣臣南公轍罷職當該上注書亦爲汰去擧條改書頒布朝紙事該房知悉
정조 16년
以咸鏡監司金憙狀啓端川府城堞修補監董將校金勵迪效勞服勤令該曹考例稟處事傳于林濟遠曰關防城堞之如是修繕極爲可嘉在渠雖是職分內事監董邑校加資令該曹敎旨成送該府使李周鳳令該曹口傳作窠內遷向於差送之時已知其可堪且聞舊伯之言果如所料前府使李汝節亦令該曹堂上宣傳官口傳擬入如無窠待窠陞實事分付
정조 16년
兵曹口傳政事以李汝節爲宣傳官李周鳳爲兼司僕將
정조 16년
林濟遠以兵曹言啓曰拱北門南邊宮墻舊築一把許缺落處以西營入直軍晝察夜巡而其連接將頹處三間許撤毁改築事自軍門草記蒙允矣令紫門監趁始役新築處內面堅實圍排把守軍兵亦令該軍門西營入直軍十五名依例除出限改築間嚴加守直之意分付何如傳曰允
정조 16년
李尙度以吏曹言啓曰本曹佐郞韓致應呈狀內矣身素患痰癖之症近又添劇時月之內萬無起動供職之望斯速入啓遞改云身病旣如是則不可强令察任今姑改差何如傳曰允
정조 16년
林濟遠以戶曹言啓曰泰秋門西邊墻垣及回泰門西邊墻垣頹圮處改築吉日令日官推擇則今月二十七日辰時爲吉云以此日時擧行何如傳曰把守軍之一日滯留可悶至今不爲兵曹事駭然已命問備明再明間卽爲改築可也
정조 16년
李洪載以備邊司言啓曰慶尙道上送賑餘空名帖二十五張依定式洗草之意敢啓傳曰知道
정조 16년
林濟遠以訓鍊都監言啓曰因兵曹草記拱北門水門南邊宮墻舊築缺落及連接將頹合三間六尺許撤毁改築處西營入直十名除出與前晝察夜巡軍五名將校一人合力限畢築間嚴加守直之意敢啓傳曰知道
정조 16년
林濟遠以訓鍊都監禁衛營御營廳言啓曰禁衛營字內拱北門水門南邊宮墻舊築外面地臺上石子缺落處及連接將頹處合三間六尺許今八月二十四日爲始三營合力改築之意敢啓傳曰知道
정조 16년
申耆以義禁府言啓曰因忠淸監司李亨元狀啓溫陽郡守趙象存罪狀令攸司稟處事啓下矣趙象存時在任所云依例發遣府羅將拿來何如傳曰待待命拿囚
정조 16년
申耆以義禁府言啓曰備邊郞趙惠鎭拿處事傳旨啓下矣趙惠鎭今方待命依下敎西間改葺間姑爲保放之意敢啓傳曰分揀放送
정조 16년
申耆以義禁府言啓曰馬興麟吳景勣告身盡行追奪又五年禁錭而徒二年半定配以喪前所犯及年七十五依法典竝收贖放送李漢雄徐繼修李弘逵鄭國鉉等告身盡行追奪又五年禁錭徒三年定配照律草記批旨內編配之弊宜念而不報之罪不獨在於渠輩其中以法典免配者外定配收贖可也事命下矣李漢雄徐繼修李弘逵鄭國鉉等徒三年定配竝收贖而告身盡行追奪又五年禁錮放送之意敢啓傳曰知道
정조 16년
開城留守丁範祖疏曰伏以臣所存則至空侗也所被則至榮耀也加以犬馬齒行當入地惟有屛伏田間以畢餘喘而已今此居留寵命奚爲而至哉臣伏奉除旨不覺精魂震悸人或謂居留卽老宰臣養便之地而視若閑局殆非然也本府據三都之衝有保障之重而物貨之蓄洩詞訟之審斷冠蓋之迓送實務劇而責鉅非威望以鎭之利器以剸之則鮮不溺職此豈臣疎劣所可辦哉臣之前後待罪州郡素蔑聲績可紀其不能策衰軀當劇任明矣固不敢爲冒據之計而第念臣於夏間重患毒痢浹朔危篤我聖嗣誕辰再屆百僚同慶而獨不得進身候班以伸忭賀之忱至今悚愧如負大何今於除命之下又復在鄕控辭非義分之所敢出故來伏私次冒陳短章實狀也非例讓也伏乞聖明亟命遞改臣職名以便公私千萬幸甚云云答曰省疏具悉卿其勿辭察任
정조 16년
司諫柳匡天疏曰伏以臣草莽賤品荷聖上不世之遇拔之凡品猥廁華銜誠不知愚陋如臣何以得比於聖明臣仰感殊恩俯激微衷豈不欲思進一得之見以效涓埃之報而自來空疎之姿重以衰朽之甚旅食多時疾病沈淹志氣摧頹神思疲薾日前臨殿常參何等盛擧而薇垣新命適在此時榮與懼深力疾登對而支蔓之辭醜拙先露呻囈之餘精力不逮終至含默而退反省自恧辜負恩造退伏邸舍無面可顯泄痢之症又復越添登溷無時轉側須人時日之內萬無束帶詣臺之望玆敢疾聲呼籲於天地父母之前伏乞聖上俯賜鑑諒特許鐫改之恩俾安微分仍治臣瀆擾之罪以肅朝綱焉臣於乞免之章非敢贅他而竊有區區之懷略此附陳焉御廚供上何等重大而日前粳米之和以新米實是前所未聞之變怪雖閭家所用其在養衛之節切忌霜前新米況莫重莫嚴之進供乎諫臣之論啓聖明之處分實出於重事體之義而卽伏見傳敎下者該寺該院堂郞罷拿竝命分揀臣雖愚迷豈不知聖意攸在而事體旣重亦關後弊決不可置而不問臣謂該寺該院堂郞處分依前臺批勘斷宜矣都下米直之翔貴人皆以爲乙丙之所無前秋穡事雖未大登不可謂之歉歲而今年春夏間市直自初騰踊以至方秋愈往愈甚十室九飢富者云急人情遑遑若不保朝夕此專由於多錢富商貿穀積儲以爲乘時牟利之致而近聞江上有一米商潛藏六千餘包惟意操縱擅其榷利平市官員間欲推治移送秋曹則輒被該寺提調之沮抑不能痛繩使此富商長其奸竇聽聞所及莫不駭怪該郞之不能嚴戢市民有此操縱不可無責而提調越視秦瘠之罪尤不可無罰臣謂該署堂郞一竝施以譴責之典所謂江商亟令秋曹摘發刑配外此而饒富市井藏穀牟利之類嚴加搜現這這重繩斷不可已也臣無任云云答曰省疏具悉廚院及該寺堂郞罷拿分揀還收事若係御供則其在事體國綱不可如是而以順志之道有此分揀之擧矣平市提調事近來穀價之騰翔而艱食之弊切可悶也明有六千餘包潛藏之漢而郞廳摘發堂上沮抑云者聞甚訝惑不可置之䵝䵢之科該提調金尙集爲先緘問該郞拿問所謂江商之果有奸弊與否令刑判先察傳聞眞僞然後依所請勘治近日寥寥之時能爲官箴爾其勿辭察職
정조 16년
敎開城留守丁範祖書王若曰舊京重居留之責地望俱尊公朝揀保釐之才廟議允屬玆宣十行之諭庸撤貳卿之班眷彼崧陽一區實我畿右重鎭路通箕城之冠蓋在宋則兩京分司地接沁府之金湯若漢之三輔竝峙吏民業乎商賈財用多耗弊之端習俗久矣恬嬉武備有疎虞之歎惟其管轄之任最要所以掄選之方尤難惟卿地閥淸華襟抱疏朗歷湖堂而翺翔玉署蔚有譽於文詞佐銓席而周流銀臺恒自持而恬約顧官職雖云內重而才猷亦宜外庸玆授卿云云卿其祗服寵命懋恢嘉績地是大都會繁華之處蘇瘼宜先於祛奢府有上將軍節制之權御衆須勉於律己自餘稟裁厥有典常於戲屛翰之簡寄不輕應體周咨之念廟堂之機務兼管自有晉接之時故玆敎示想宜知悉
정조 16년
持平洪秀晩啓曰請爲奴罪人河翼龍亟令王府設鞫得情夬正王法措辭見上請前掌令柳施以遠竄之典措辭見上請伊日憲府詣臺臺臣竝施刊削之典措辭見上請亟寢秋曹罪人柳師文放釋之命仍令王府設鞫嚴問期於得情夬正王法措辭見上請前校理李晴亟令王府設鞫得情夬施當律措辭見上新除授大司憲李祖承時在京畿果川地請斯速乘馹上來事下諭答曰不允柳事此非如是相持之事亟停勿煩伊日詣臺臺臣刊削事此亦亟停勿煩下諭事依啓
정조 16년
壬子八月二十三日辰時上御誠正閣藥房入診時都提調洪樂性提調徐有隣行都承旨洪明浩同副承旨李尙度記事官李海淸假注書洪樂游記注官金良倜記事官林景鎭醫官金光國李翊臣李敬培金順行李惟鑑李周憲吳仁豐玄必采李命鎰金濟默秦東秀鄭遇高景殷以次進伏訖樂性曰數日日氣頗過涼聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候日間何如上曰今日尤爲差勝矣樂性等曰不勝懽忭今日湯劑又爲煎入乎上曰唯近來所謂羅蔘與家蔘別無表異難辨眞僞矣樂性曰江蔘亦無異家蔘而羅蔘尤易見欺矣樂性曰元子宮氣候何如上曰好在矣樂性曰醫官旣入侍診候何如上曰置之可也近來醫員康命吉周命新外無可使者卿須思廣求培養之道好矣樂性曰術業之無人莫若近日無論京鄕實難得人矣上曰儒醫則素多迃闊處反不若局方醫之順便矣卿家則信用何醫耶樂性曰所親醫適皆出他近見玄必采矣上曰術業何如樂性曰渠輩中差强云矣上曰玄必采及本廳堂下醫員竝招入可也玄必采等六人進前各奏姓名訖上曰爲人俱爲精明卿須使之拔遷隷業之道好矣其中吳仁豐非但人物精詳術業亦可而聞是吳知喆之孫吳學儉之姪云矣樂性曰果然詳明矣上曰醫官先退可也樂性曰臣之病狀便同癃癈凡於國事無一措爲區區報效之道只在藥院承候之地而近則日氣漸寒脚部尤難運用日次問安每多闕禮非但私心之悚惶其於分義虧壞無餘伏望體都相若年老則不得種種入來矣樂性曰聖敎每至此尤不勝悚惶矣上曰予亦以膈氣近頗爲難矣樂性曰日候向寒或因痰滯而然不勝伏悶大抵膈氣之調和莫如頤養心神而見今文簿堆案輒皆親閱此亦非保嗇之道何不使承宣讀奏乎上曰承旨不能鍊熟一丈讀奏之間親覽則殆過十丈以簡除煩之道自不得不親覽矣命藥院諸臣先退上曰軍士房承旨推考房承旨入侍出榻敎良倜承命出傳與行左承旨李洪載右承旨申耆偕入進伏命讀公事書判付訖命退承史以次退出
정조 16년
行都承旨朴祐源未肅拜行左承旨李洪載坐右承旨林濟遠坐左副承旨徐榮輔坐右副承旨李冕膺坐直同副承旨李尙度坐直注書李海淸病一員未差假注書洪樂游仕申溆仕直事變假注書安廷善仕
정조 16년
李洪載啓曰禁衛營將官來言今日本營軍兵日次私習云矣敢啓傳曰知道
정조 16년
李洪載啓曰御營廳將官來言今日本廳軍兵日次私習云矣敢啓傳曰知道
정조 16년
李尙度啓曰修撰金祖淳旣入闕中不爲肅謝事甚未安推考警責何如傳曰許遞
정조 16년
兵曹口傳政事副司果單金祖淳
정조 16년
傳于申耆曰右承旨右副承旨同副承旨入侍
정조 16년
傳于李尙度曰當該承旨遞差
정조 16년
傳于李尙度曰承旨前望單子入之待下批牌招察任
정조 16년
傳于李尙度曰政官牌招開政
정조 16년
有政吏批判書李文源病參判閔鍾顯參議徐邁修同副承旨李尙度進以朴祐源爲承旨申光河爲掌令洪明浩爲禮曹參判金忠國爲軍器判官金履顯爲監察姜文會爲吏曹佐郞朴宗岳爲冬至兼謝恩使徐龍輔爲副使金祖淳爲書狀藝文待敎單徐有聞直講金禧爕仍任事承傳
정조 16년
兵批判書李秉模進參判李集斗參議李師濂病參知朴長卨入直行左承旨李洪載進副護軍李章漢李長益李周鳳吳應常朴聖恕鄭宅孚副司直李鼎揆嚴耆副司果韓光植副司正申溆以上竝單付前府使尹壽民今加折衝加資事承傳以兪彦玉爲同知安思烈爲部將金常行爲五衛將
정조 16년
李尙度啓曰待敎徐有聞旣已還付卽爲牌招入直何傳曰允
정조 16년
李尙度以兵曹言啓曰回泰門東邊宮墻內面缺落處四間許初無把守軍兵矣今方竝與外面撤毁改築而今日內勢難畢役云不可無把守軍兵銅龍門入直禁衛軍十名除出完築間嚴加守直之意分付何如傳曰允
정조 16년
李尙度以兵曹言啓曰卽接西所衛將盧尙樞牒報則泰秋門西邊內宮墻一間許缺落處及南邊四間許頹圮處今已完築云晝察夜巡軍兵還爲入直之意分付何如傳曰允
정조 16년
李尙度以訓鍊都監言啓曰因兵曹草記泰秋門西邊內宮墻一間許缺落處及南邊四間許頹圮處今已畢築晝察夜巡金虎門軍五名還入直所之意敢啓傳曰知道
정조 16년
李尙度以禁衛營言啓曰回泰門東邊宮墻內面缺落處四間許初無把守軍兵矣今方竝與外面撤毁改築而今日內勢難畢役云不可無把守軍兵銅龍門入直禁衛軍十名除出完築間嚴加守直事自兵曹草記矣銅龍門入直軍十名除出哨官一員率領嚴加守直之意敢啓傳曰知道
정조 16년
李尙度以義禁府言啓曰保放罪人金孝建依例捧供後仍爲保放之意敢啓傳曰知道
정조 16년
禁府照目前承旨金孝建矣政院擧行之不謹愈往愈甚推考罪杖八十收贖奪告身三等私罪奉敎罷職放送爲良如敎
정조 16년
司憲府平市署提調金尙集緘答云云所供如此上裁何如判付啓堂郞之酬酢不過設辭觀於郞官之供亦然兺除良江村實戶雖使貲屢鉅萬新陳未接之際寧有六千包蓋藏乎傳說太浪其人烏有是如乎臺言不害爲官箴而重臣亦無所失照律乙良分揀爲旀纔下傳敎眞箇都庫設如臺言嗣後米舶之坌集而價日益賤則六千姑且無論雖至六萬自可出賣賭其先售須知此意對揚事申飭爲良如敎
정조 16년
李洪載以義禁府言啓曰平市直長李魯在拿問事傳旨啓下矣李魯在今方待命而西獄姑未改葺保放之意敢啓傳曰知道
정조 16년
林濟遠以義禁府言啓曰保放罪人李魯在旣已捧供仍爲保放之意敢啓傳曰知道
정조 16년
禁府啓目平市直長李魯在原情云云問目內辭緣泛稱遲晩刑推得情何如判付啓別無更問之端分揀放送爲良如敎
정조 16년
壬子八月二十四日辰時上御重熙堂右承旨右副承旨入侍時右承旨申耆右副承旨李冕膺假注書洪樂游記注官承膺祚記事官林景鎭以次進伏訖命讀公事書判付訖耆曰注書徐有聞纔已遞職矣左右史不備還付翰林何如上曰依爲之出擧條命冕膺書傳敎曰右副承旨馳詣懿陵奉審摘奸以來命退承史以次退出
정조 16년
壬子八月二十四日巳時上御重熙堂提調副提調入侍時行都承旨洪明浩假注書洪樂游記注官承膺祚記事官林景鎭提調徐有隣以次進伏訖有隣等曰夜間聖體若何上曰一樣矣有隣等曰惠慶宮欠和之節夜間何如上曰終未夬勝矣命書榻敎曰惠慶宮進服香砂養胃湯前方中人蔘加二分一貼劑入命書傳敎曰以格例之外雖不敢陳疏筋力則頗自懼云然則不可强迫冬至副使沈煥之許遞今日政以在京無故年富力强者差出命書傳敎曰都承旨許遞今日政差出上曰左副承旨入侍賤臣承命出與左副承旨徐榮輔偕入進伏命提調副提調先退命書傳敎曰都下千萬家八口十口之哺飽在於斗價升直之貴賤而其竇有三曰貢曰市曰商近日有臺言飭令有司禁其刁踊而竊以爲行不得夫貿遷之方錢與穀均之爲貨泉隨其豐乏互爲珠糞朝家當務平準之則要令百川滔滔而其術不過曰導其源頭活水而已大抵貢米雖使勒歸於市中業於貢者方自食之不暇市價雖使無加於商售坐於市者何從而得米至於商資舟牽車遠服賈販賤而賣貴利然後趨積然後散今也設爲禁而塞其利利塞矣舟車之渡漢水向終南者其將望望然廻棹而返轅積之云乎是左計也任渠輻湊任渠京坻譬如萬斛在市一市之價旣平一邦之食自足此政古人揭榜增米價之意也聞都民艱食之苦耿耿念念詢玆鳩穀之要廟堂知此意敷辭申告坊曲聞風爭集俾都民樂有足食之效命退承史以次退出
정조 16년
行都承旨朴祐源坐行左承旨李洪載坐直右承旨林濟遠坐左副承旨徐榮輔坐右副承旨李冕膺坐同副承旨李尙度坐直注書李海淸病一員未差假注書洪樂游仕申溆仕直事變假注書安廷善仕
정조 16년
徐榮輔啓曰大司憲李祖承未肅拜執義宋民載掌令權儐持平洪秀晩金達淳呈辭掌令申光河在外監察茶時之意敢啓傳曰知道
정조 16년
李洪載啓曰今日賓廳日次而以國忌正日相値不得來會云矣敢啓傳曰知道
정조 16년
朴祐源以檢校提學吳載純檢校直提學徐有防言啓曰本閣番次極甚苟艱只有檢校直閣徐榮輔檢校待敎金祖淳而徐榮輔方帶承旨金祖淳以兼帶職事纔又出去矣臣載純臣有防以御製考準仕進閣中今方須資而番次則他無變通之道何以爲之敢稟傳曰前直閤南公轍敍用仍察檢校牌招入直不可事同而飭異承史亦爲分揀可也
정조 16년
兵曹口傳政事副司果單南公轍
정조 16년
傳于李冕膺曰右副承旨入侍
정조 16년
李洪載以兵曹言啓曰卽接東所衛將郭海濟牒報則回泰門西邊內宮墻一間許頹圮處及東邊四間許改築處今已完築云兩處把守軍兵還爲入直之意分付何如傳曰允
정조 16년
李洪載以兵曹言啓曰來九月十月當上番騎兵二百五十名依定式本曹點考後仍令該曹襦衣題給之意敢啓傳曰知道
정조 16년
李洪載以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 16년
李洪載以禁衛營言啓曰回泰門西邊內宮墻一間許頹圮處及東邊四間許改築處今已完築云兩處把守軍兵還爲入直事自兵曹草記矣兩處把守軍兵還入銅龍門直所將則卽爲解送之意敢啓傳曰知道
정조 16년
壬子八月二十五日辰時上御重熙堂左副承旨入侍時左副承旨徐榮輔記事官李海淸徐有聞林景鎭以次進伏訖上命讀公事書判付訖仍命書榻敎曰惠慶宮進服香砂養胃湯前方中加人蔘三分一貼製入命退承史以次退出
정조 16년
壬子八月二十五日未時上御重熙堂右副承旨入侍時右副承旨李冕膺假注書洪樂游記事官徐有聞林景鎭以次進伏訖上曰嶺伯巡路農形狀啓見之乎予爲嶺民殆至食不甘寢不安矣冕膺曰宵旰之憂如是憧憧臣於是適有區區愚見敢此仰達矣南北之設置交濟倉法意甚好嶺南災荒似將不得不移粟矣北道交濟穀六萬餘石雖値歉歲毋敢代捧俱是精實穀也臣意則就其中斟酌多寡以爲移運嶺南接濟賑民好矣上曰所奏甚好曾有移送之已例乎冕膺曰故相趙顯命嶺伯時狀請移運而移運時至有記述揭板之事年前臣父莅藩也別般精捧蓋以設倉法意甚重故也伊后道伯亦必遵守且北關今年穡事豐登移送嶺南似無難便矣以慶尙監司鄭大容狀啓巡路農形馳啓事命書傳敎曰近以本道穡事民情日夜耿耿而前此狀本雖已領略巡路所陳尤覺驚心慶州以上諸邑之災處其所慰恤之擧若不自今留意則居者散散者轉而之他年前關西事豈非卿之已鑑乎然此非縶束繫拘使進不得退不得以阻其就哺之路之謂也穡事雖如許民情有恃無恐則何故爲此保抱携持厥父母妻子也哉其中東萊機張金海梁山等邑農形觀於狀辭如在目中殆欲明發大抵賑饑貸窮卽開春以後事也秋而不至流離冬而得免凍皸捱到過歲則在災處民人可謂踰一生死關目下之念念憂慮者在秋冬不在來春卿莫曰才乏對揚雖一命之士苟或存心於人必有所濟況坐這裏耳剽而目擊豈無別般時措便當之策乎先將此敎詳細慰諭沿邑民人仍以安其堵奠其土之事宜參以已見須卽論理狀聞毋致有緩不及之歎以紓南眷之思事回諭因此聞筵臣言思之果然北關與本道各置交濟倉互爲賑救法意甚美道內穀品本自歉荒今年痒損偏在沿邑則竝與麤穀而優如未可必北穀南輸卽不恒有之事北民亦荐饑餘未蘇之流寧忍輕發船粟之說而急於慰撫有此提及沿邑穀簿果無不敷之慮乎聖人富國養民之訓無出於生財況濟活之所關乎欲以今番風落之松散于民間煮爲鹽斲爲船助其箭罟之用益於甕罌之需則是誠因地之利救民之急區區禁飭之一時闊狹顧何足擬議輕重於其間哉但摘奸之弊人畏之如豺狼此所以詢咨於卿欲知其民願之如何者以巡路聞見消詳論理狀聞事一體回諭命退承史以此退出
정조 16년
行都承旨朴祐源坐行左承旨李洪載坐右承旨林濟遠坐左副承旨徐榮輔坐右副承旨李冕膺坐直同副承旨李尙度坐直注書徐有聞病李海淸病假注書洪樂游仕申溆仕直事變假注書安廷善仕
정조 16년
徐禁輔啓曰大司憲李祖承未肅拜執義宋民載掌令權儐持平洪秀晩金達淳呈辭掌令申光河在外監察茶時之意敢啓傳曰知道
정조 16년
朴祐源啓曰明日常參經筵取稟傳曰停
정조 16년
傳于朴祐源曰提調副提調入侍
정조 16년
傳于徐榮輔曰有司堂上入侍
정조 16년
備忘記開城留守丁範祖下直長弓一張長箭一部賜給
정조 16년
林濟遠啓曰漢城判尹金文淳依下敎來待矣傳曰入侍
정조 16년
傳于李尙度曰年前以嶺綿事毋論虛實猶以筵席傳說特罷方伯況穀重於綿者乎雖以三南言之此郡彼縣西疇南畝自可相資於交易則爲守令者知我而不知他見牛而未見羊不顧遏糴之戒欲阻貿穀之路而監司聞而亦不禁其可曰體朝家一視之政乎特以先事之慮有此先甲之諭大臣知悉卽爲知委於三南道臣諸道一體申飭京師卽根本也昨日旣下十行之敎豈可一番例飭爲哉亦令廟堂枚擧通商之本意先飭西北次及他道使米賈得以周流遍行事嚴飭分付
정조 16년
以內醫院冬至使行御醫望筒傳于朴祐源曰藿香官桂無論多寡以眞品貿來萬一不勤則竝與年前倖逭之律共勘待還渡江令灣尹考閱後依前下敎處置狀聞以懲頑醫倖逭之習事行會
정조 16년
兵曹口傳政事副司勇單朴宗善
정조 16년
李洪載以備邊司言啓曰兩西鎭民到骨之弊聖意憧憧必欲釐革關西則纔已方便行會而獨海西一路尙貽乙丙之念卽見黃海監司李敬一改修納狀本則逐鎭逐城論列頗詳道帥臣與該邑守令該鎭邊將果皆仰體聖意以一夫之不獲其所認之以孤負國家則惟彼無告之鎭民庶幾其蘇謹就其狀辭可者施之否者附以愚淺之見以備睿覽焉䔉山鎭軍無闕額糴不爲弊此則別無可論而兼募軍應役之有倍元牙兵謬例可怪稱冤固然而狀辭中以平均分捧爲請若以兼募軍峻斂之役分之元牙兵差歇之類而謂之平均則兼募軍雖曰可幸元牙兵不亦爲苦如是救弊不足爲惠兼募軍所斂一準元牙兵所收永除其稱冤名色然後方爲均平以此分付兵營歲末文書債式年改都案債竝減折半外面雖好若不令行禁止恐爲紙上空言此則惟在道帥臣另加察飭隨現嚴治使下屬不敢違令之如何草料之捨邑就鎭事極無義切勿供饋之意依狀辭定式東里鎭軍兵闕伍二百七十四名使案付七邑一一代定還穀依前規分給邑鎭收斂旣有軍餉耗小米一百十餘石則凡諸需用自可以此擔當黃州頭用屯山火田收稅之自本州奪取極爲可怪自今年二百七十餘日耕使本鎭依前次知俾爲聊賴之資允合事宜所已鎭軍兵闕額三百六十一名使案付五邑一一代定還穀通瀜分給於鎭民與近坊邑民之意別爲定式兵營文書債依䔉山例折半裁減兵營卜定山査松茸雉羽槍柄弓槊木生葛名色依狀辭一竝革罷而狀辭中以爲如不得已取用則給準價貿用事嚴飭分付此其意無乃欲使給準價於鎭民使之貿納耶若然則不特準價雖倍價以給如使鎭民受出兵營則其價萬無入於渠手之理畢竟收斂空納而已價之準與不準有何損益乎此後則右項雜物如有不得不用處則直自兵營貿用雖一物無或分定鎭民之意嚴明定式爲宜善積鎭軍兵闕額二百名申飭案付邑一一充代還穀之通瀜分給於邑鎭民亦依所已鎭例定式式年改都案債亦令半減兵營卜定山査弓槊槍柄木雉羽尾無價取用尤萬萬可駭此後則直自兵營貿用雖一物無或分定鎭民之意亦依所已鎭例嚴飭位羅鎭軍兵闕額一百八十九名申飭該邑一一塡代還穀旣不爲弊別無可論式年改都案債監兵兩營會債各減其半兩營延命債夏冬等將官修啓等債不正名色依狀辭永爲革罷兵營卜定弓槊木雉羽尾生葛山査松茸旗竹槍柄木等物無或卜定鎭民直自兵營貿用之意亦一體定式文山鎭軍兵闕額一百九名使案付邑一一充代還穀別無爲弊不當更論監兵兩營會債官門聚點都目改案等債竝減其半戶案債重記分留擧案等債不正名色依狀辭一竝革罷凡係兵營卜定直自兵營貿用無或分定鎭民之意一體定式司圃署火田一從時起收稅事捧甘該署而導掌輩如或必準前摠橫侵隣族則道臣嚴刑禁斷之意分付文城鎭軍兵闕額一百七十五名申飭案付邑一一充代還穀通瀜分給於邑鎭事依他鎭例定式狀辭中以爲收斂以民戶最少之故不啻倍蓰其民之不能保存推此可知其所不正名色之不得不釐革者只稱參量裁減不爲明白論列無乃莫可下手而然歟地方官丹骨債到界公狀吏路資遞等時使令服色價監兵營重記債會計債等名色不言革罷者爲某省減者爲某而都稱或永爲革罷或量宜省減此則付之道臣別加商量之外更無他道凡係兵營卜定亦令兵營直自貿用無或分定鎭民之意一體定式白峙鎭軍兵還穀收斂諸項竝無爲弊不必更論正方山城軍官募軍部將竝無闕額還穀亦無爲弊不當更論兵營還耗馱價火藥搗砧雇價桑木人情使客公行柴油炭等物依狀辭永爲革罷各樣草料供饋到界公狀冬至正朝公狀吏路資等名色一竝革罷後小米耗條只以一斗五升收捧之意嚴立定式大峴山城軍官募軍部將竝無闕額還穀亦無爲弊不當更論本府卜定山査之無價責徵勅使時募軍十四名之不給雇價誠甚無謂依狀辭永爲革罷首陽九月長壽三山城軍官募軍部將竝皆無闕還穀亦爲無弊不當更論而其中九月山城巡歷時擧案債到任粘移上送等雇價依狀辭使道臣參量裁減爲宜至若兵營錢什二先除貸來給債鎭民者䔉山鎭爲八百兩所已鎭爲五百兩善積鎭爲七百兩位羅鎭爲七百兩都數合爲二千七百兩而以什二先除兵營來給鎭民取其餘息以爲需用之資則其爲什五什七之利不言可知如是之際鎭民安得奠接隣族豈免移徵乎狀辭以待秋成無論本利竝皆收捧爲言前此連年捧利之時猶且害及隣里況欲於一時竝本利沒數徵出則未知其道何由此其意欲於今年收殺無遺則自明年民可安堵而今年生出然後可至明年眞所謂自家雪裏凍死明年何人喫大碗不托者何補於今年已枯之骨乎臣意則就其本錢數內竝蕩減其折半則餘數當爲一千三百五十兩此則除其利條待秋成只以本錢收捧而雖於一千三百五十兩之內果有已爲鬼錄無處指徵者則無論多少道帥臣往復商議量宜蕩滌形止卽報備局如是之後雖一文錢兵營如或給債鎭民鎭將如或請債兵營則兵使及鎭將隨現嚴繩斷不可已但債錢旣已蕩減則其數雖不甚多兵營不無所失亦不可不念使道臣從長變通之意論報備局軍兵充額事案付之邑雖曰至五至七閑丁之艱亦不難知以狀辭見之巡兵營騎士之不以鄕人子枝塡充厭避軍役者夤緣投入萬萬駭痛使道臣申飭列邑騎士案所錄常賤一竝除汰降定凡係軍官之不入刋冊者各色保率之科外冒錄者一體嚴飭釐正斷不可已文城鎭救弊之方狀辭請以加分取耗以百石許劃而朝家之許令加分便是敎猱陞木本非美事且百石似過分數臣意則就本鎭元還耗限五十石劃給俾除殘民收斂之弊似爲便當餘外各鎭旣失債錢些利又減收斂名目其益無所賴可以推知使道臣量其形勢逐年以二三十石耗穀許劃亦似爲資益之道各項監兵營瑣瑣情債之或令減半或令革罷雖係朝令所頒百年已行之例受者萬無不徵之理與者萬無不準之勢若果然矣初不如不令之爲愈監兵營以其半減全革之數作爲揭板常目照察之意嚴加申飭今此申令亶出於對揚聖意而凡事久則弛弛則弊復如前從今以後八鎭五山城軍額之有闕還穀之生弊收斂之幾何民戶之流散與否每十年令道臣區別勤慢狀聞以爲憑處之地事別爲定式施行何如傳曰允爲關西各鎭旣蘇弊以一視之意有此竝及海西之擧如是釐正之後弊復如前隨現兵使卽其地方定配道臣施以制書有違之律而仍以初下傳敎及今番回啓草記及批旨與釐正條件後錄揭板於監兵營及各鎭後印本一件上送事分付可也
정조 16년
李洪載以訓鍊都監言啓曰本局別將元厚鎭身病甚重勢難察任改差何如傳曰允
정조 16년
判府事朴宗岳箚曰伏以臣本以空疎之質猥膺專對之任滿心惶懼不知措躬之所仍伏念臣頂踵毛髮都歸造化赴湯蹈火固不敢辭而蒲柳之姿早衰犬馬之疾轉深且當近日節候之換宿症越添伏枕涔涔之中常參有命溫綸屢下逖違之餘急於覲光他不暇顧冒沒登筵縷縷聖敎懇惻丁寧亶出於苦心至意而臣一向執迷若無省覺者然究厥罪負萬戮猶輕而裏情未暴自速嚴命身歸司敗恩荷曲庇今此往役爲任不輕而顧以如臣情病何敢若固有之而以犯無忌憚之誅也哉百爾思惟末由承膺惶恐隕越如負大何伏乞聖慈俯賜諒察亟許遞改以重使事以安私分千萬幸甚取進止答曰省箚具悉卿懇卿須安心調理治行仍傳曰此批答遣史官傳諭
정조 16년
壬子八月二十六日辰時上御重熙堂左副承旨入侍時左副承旨徐榮輔記事官李海淸徐有聞林景鎭以次進伏訖上命公事書判付仍命書榻敎曰進御香砂平胃散一貼煎入命退承史以次退出
정조 16년
壬子八月二十六日未時上御重熙堂藥房提調副提調持湯劑入侍時提調徐有隣副提調朴祐源記事官徐有聞記注官金良倜記事官林景鎭以次進伏訖上曰進御香砂平胃散一貼煎入出榻敎又命書榻敎曰進御香砂平胃散一貼更爲煎入又命書榻敎曰惠慶宮進御香砂養胃湯自今日停止上敎有隣曰湯劑入之可也有隣奉傳中使上進御訖敎有隣曰明日亦爲煎入可也有隣曰今日則聖候諸節若何上曰與昨一樣矣命書榻敎曰開城留守當日辭朝上曰右承旨與開城留守入侍右承旨林濟遠與開城留守丁範祖偕入進伏上曰留守進前奏職姓名可也範祖進奏職姓名上曰下去善爲可也命退範祖先退濟遠曰臣於向日誕報廟傳香時取考儀軌則配以都督陳公統制使李舜臣而祝辭中又有二公從享之語今此鄧摠兵躋配之後固當改撰措語修正儀軌以此意分付藝文館何如上曰依爲之出擧條命退諸臣以次退出
정조 16년
壬子八月二十六日申時上御熙政堂開城留守漢城判尹入侍時右承旨林濟遠右副承旨李冕膺同副承旨李尙度假注書洪樂游記注官金良倜記事官林景鎭漢城判尹金文淳開城留守丁範祖以次進伏訖上曰松留進前可也範祖進前奏職姓名訖上曰卿之筋力與行步近果何如範祖曰行步比前稍勝而猶未如常矣上曰治績豈在於行步之善否也古之孫臏亦云名將矣此雖云閑局而保障之責任不輕而重且伊來百弊多端云爲治專在於威生廉公生明卿須善爲之也命先退濟遠曰臣於向日誕報廟傳香時取考儀軌則配以都督陳公統制使李舜臣而祝辭中又有二公從享之語今此鄧摠兵躋配之後固當改撰措語修正儀軌以此意分付藝文館何如上曰依爲之出擧條上敎文淳曰昨日所下傳敎果卽揭示坊曲曉諭民人耶文淳曰非但城內坊曲而已招來江上民人宣布聖敎則擧皆欣躍而渠輩言內一自都賈禁斷之後不敢潛蓄十許石云臺疏中六千餘石之說誠甚虛謊矣上曰米直可以稍勝云耶文淳曰各處秋收尙早米商姑未入來此後次次流入則米直自可漸勝矣上曰俄下傳敎卿又見之乎文淳曰果見之矣平市市直前日則每以升數之高下修啓而自今雖滿合數從實數修報之地好矣上曰唯命退諸臣以次退出
정조 16년
行都承旨朴祐源坐左承旨林濟遠坐右承旨李家煥坐直左副承旨徐榮輔內閣直右副承旨李冕膺坐同副承旨李尙度坐直注書徐有聞病李海淸病假注書洪樂游仕直申溆仕事變假注書安廷善仕
정조 16년
李尙度啓曰來初一日輪對日次矣敢稟傳曰爲之
정조 16년
朴祐源啓曰左承旨李洪載今日不爲仕進卽爲牌招何如傳曰許遞前望單子入之待下批牌招察任
정조 16년
承旨前望單子入之李家煥落點
정조 16년
傳于朴祐源曰藥房提調持湯劑入侍
정조 16년
李尙度啓曰明日大駕詣南小營後王大妃殿惠慶宮問安何承旨進去乎敢稟傳曰同副承旨進去
정조 16년
林濟遠啓曰今此試官望中時無職名人令該曹口傳付軍職何如傳曰允
정조 16년
傳于徐榮輔曰嶺南句管堂上入侍
정조 16년
徐榮輔啓曰在前親臨別試射時有宗宰入侍之例矣今番則何以爲之敢稟傳曰依例爲之
정조 16년
徐榮輔以兵曹言啓曰今八月二十八日大駕詣南小營勸武軍官試取時何營軍兵隨駕何營軍兵留陣而禁軍及馬步軍幾番幾哨磨練乎敢稟傳曰訓局步軍十五哨馬軍二哨禁軍三番隨駕留陣置之可也
정조 16년
徐榮輔以兵曹言啓曰明日動駕敎是時宣傳官侍衛不可不備員而文臣兼宣傳官洪秀晩時帶臺職改差何如傳曰允口傳差出
정조 16년
兵曹口傳政事南公轍爲文兼
정조 16년
李家煥以訓鍊都監言啓曰本局分授都城肅靖門西邊體城四間許頹圮處今已畢築女墻仍爲始役把守軍兵撤罷之意敢啓傳曰知道
정조 16년
李家煥以義禁府言啓曰溫陽前郡守趙象存頃因本府草記有待待命拿囚之命故知委該道矣趙象存今方待命西獄改葺間保放之意敢啓傳曰知道
정조 16년
壬子八月二十七日辰時上御重熙堂有司堂上入侍時左副承旨徐榮輔記事官徐有聞洪樂游林景鎭有司堂上徐有隣李秉模以次進伏訖上敎有隣等曰交濟倉所儲穀物不可不爲嶺民輸送多寡及便否必須爛商爲之可也有隣等曰古亦有輸送之已例謹當詳考稟處矣上曰市直近日如何云耶有隣等曰傳敎頒下之後都民胥悅市直比前太歇云矣秉模曰傳敎下後都民莫不鼓舞云矣命書榻敎曰進御杳砂平胃散依前方一貼更爲煎入命書傳敎曰勸武科成命已久武士等待之弊宜念明日爲之規矩四技取二技處所南小營爲之道路及服色取考南小營親臨試射前例爲之事分付又命書榻敎曰明日出宮門路弘化門爲之仍命退承史諸臣以次退出
정조 16년
壬子八月二十七日申時上御重熙堂備局有司堂上嶺南句管堂上入侍時左副承旨徐榮輔假注書洪樂游記注官金良倜記事官林景鎭有司堂上徐有隣嶺南句管堂上李秉模以次進伏訖有隣曰午間聖體若何上曰少勝矣上敎秉模曰往見大臣則大臣之意以爲如何秉模曰大臣以爲下敎辭意至當云矣上曰別無他見乎秉模曰然矣命書傳敎曰日前已有別諭凡事豫則立以今憧憧之心須有制其安土聊活之策然後民將眞有所恃而予亦得以對飯而下咽當寢而交睫矣有例無例太早太亟不欲較挈於其間纔遣句管堂上問于大臣亦以爲無妨道內最尤甚邑尤甚面里新還上身與貢米布漁鹽船稅屯稅爲先限折半停減如梁山等數邑尤甚面里結錢當年條亦竝蕩減外此尤甚之次等邑量其民勢許貸公貨措辦此擧卽示信於民先慰其心至於應行蠲恤之典差待年分狀本之登聞以次分付該道仍敎秉模曰筵退後卽爲行會本道必以傳敎餘意措辭申飭使嶺南一道之民得無一夫失所之歎以副朝家憧憧之念可也命退諸臣以次退出
정조 16년
行都承旨朴祐源坐左承旨林濟遠坐右承旨李家煥坐直左副承旨徐榮輔坐右副承旨李冕膺坐直同副承旨李尙度坐注書徐有聞病李海淸病假注書洪樂游仕申溆仕直事變假注書安廷善仕
정조 16년
藥房提調徐有隣副提調朴祐源啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 16년
大駕詣南小營勸武軍官試射罷還宮後內閣政院玉堂藥房口傳問安答曰知道
정조 16년
李家煥啓曰在前別試射時有時原任大臣入侍之例今番則何以爲之敢稟傳曰依例爲之
정조 16년
傳于李家煥曰宣傳官射講明日爲之
정조 16년
壬子八月二十八日卯時上詣南小營勸武軍官親臨試射入侍時行都承旨朴祐源左承旨林濟遠右承旨李家煥左副承旨徐榮輔右副承旨李冕膺同副承旨李尙度記事官徐有聞李海淸洪樂游林景鎭檢校直提學徐有防宗宰判府事朴宗岳行工曹判書鄭昌順行禮曹判書洪檍判敦寧李敏輔行副司直申應顯吏曹參判閔鍾顯禮曹參判洪明浩行副司直李義行李東郁安春君西淸君煌廣陵君烻昌城尉黃仁點同敦寧李鎭翼行副司直徐命瑞以次隨駕上具戎服乘馬出延生門弘化門由梨峴詣南小營降馬陞座兵曹判書宣傳官御營將官等以次行軍禮訖引儀唱試官及應射人入就拜位考官左議政蔡濟恭兵曹判書李秉模行副司直徐有大李漢豐參考官吏曹參議徐邁修行副護軍李章漢訓鍊院正李堯憲軍器寺正朴志泓等行四拜禮以次進伏濟恭等曰曉氣乍冷侵早勞動聖體若何上曰一樣矣濟恭曰王大妃殿氣候若何上曰一樣矣濟恭等曰惠慶宮氣候若何上曰一樣矣濟恭曰觀於近日朝紙湯劑連爲進御下情不勝悶慮諸節不審若何上曰無他別般症情而第有滯氣以致膈間之不寧此爲可悶今日動駕爲勸武不得不爲之矣濟恭曰雖以臣等賤疾言之凡有滯症行氣最爲良藥大抵殿下以堯舜愛民之德有大禹惜寸之念憂勤太過雖閑漫公事必皆親決小大無遺宵旰憧憧雖以向日常參言之日出前殿座午末始爲還內千言萬語無非爲世道爲民生之苦心至意酬應太過水剌過時此豈保嗇聖躬之道下情憂慮實爲萬萬矣上曰予旣不至倦勤之時凡係爲民爲世道之事何可爲調攝不思所以懷保之方也近以兩南年事自不得不關心民憂在心調攝果屬餘事膈氣自成痼疾有非以醫藥所可責效者每接公事顯有添加之意予豈樂爲此酬應公事也哉民事爲重雖微細事亦不敢歇看以致過費心慮矣濟恭曰憂勤之念日夕孜孜實不勝萬萬欽仰而古人之言曰淸心省事爲延年益壽之方臣等以淸心省事四字敢此仰勉而竊伏念我殿下淸心則至矣盡矣而獨於省事有所未盡一國萬幾許多之事一一勞心下情豈不悶迫乎上敎宗岳曰卿之常參日不體予爲世道之至意以秉執爲言者予甚慨然矣宗岳曰上敎雖截嚴臣有秉執無以變改實爲惶悚矣語未畢上曰卿於今日又何如是乎仍敎曰拜表當在何間宗岳曰姑未擇日而似在十月念間矣上曰日字何其太遠今年亦爲入去好矣上曰諸承旨竝推考出榻敎家煥曰今日試射殿座時宗宰多不趁待揆以事體極爲未安未卽入參之宗宰竝推考何如上曰依爲之出擧條試射畢後通禮跪啓外辦上乘轎由訓鍊院石橋梨峴入弘化門延生門還內諸臣以次退出
정조 16년
行都承旨朴祐源坐直左承旨林濟遠坐右承旨李家煥坐左副承旨徐榮輔內閣直右副承旨李冕膺坐同副承旨李尙度坐直注書徐有聞病李海淸差祭假注書洪樂游仕直申溆仕事變假注書安廷善仕
정조 16년
兵曹口傳政事李身敬金鎭鼎尹恒儉金峻岳爲宣傳官宣傳官單李汝節
정조 16년
李家煥以備邊司言啓曰慶尙監司鄭大容狀啓有草記回啓之命矣取見其狀本則枚擧邑報民情有所條陳而以爲咸陽等四邑近年麻農登歲少而歉歲多一疋之直不下二兩每當上納之際民有艱辦之慮毋論豐歉純錢代納實爲便宜請令廟堂稟旨分付錢之爲布雖出於責土産之意而布則有退托之苦錢則無豐歉之殊四邑民情皆願代納一時變通不足爲拘該廳旣已關問道臣有此條陳咸陽居昌安義山淸等邑大同純布依狀請以純錢上納之意分付何如傳曰允
정조 16년
李家煥以備邊司言啓曰江原監司尹師國狀啓有草記回啓之命矣取見其狀本則備陳道內綿歉之狀仍以爲原州等六邑砲保價木訓局每年以本木上納事連爲關飭而其中或有代錢之邑故昨年弊瘼狀聞嶺西各邑永爲代錢事仰請矣備局回啓如値綿貴之歲許令以實狀聞而今年綿歉有倍昨年實無本色收捧之勢以錢代納事請令廟堂稟處矣本道嶺西綿農如是告歉而昨年本司回啓旣有許令道臣狀請之擧今此狀啓寔出據實有難防塞原州等六邑砲保木只今番特許以錢代納而訓局砲保與他自別此後如非京外所共知之如今年綿歉毋敢仍以爲例輒事狀請之意一體分付何如傳曰允
정조 16년
李家煥以御營廳言啓曰依本廳將官將校柳葉箭入格單子判付邊二中二員各弓一張箭竹一百箇貫一中二員各弓一張邊一中十四員各箭竹一百箇及看檢申飭敎鍊官五員各弓一張施賞之意敢啓傳曰知道
정조 16년
李家煥以御營廳言啓曰依下敎今八月二十八日南小營擧動時待令軍兵等鳥銃一中以上得中之類別單書入之意敢啓傳曰依中旬例施賞一中者參酌施賞可也
정조 16년
兵曹啓目啓目粘連觀此咸鏡前監司李文源狀啓則枚擧慶源府使李顯宅軍器什物公廨城牒朽鈍頹圮亦皆精備其所修改若是夥多誠爲可嘉令該曹考例稟處亦爲白有臥乎所此等修擧係是守令分內事而修繕之數如是夥然其在激勸之道似當施以加資之典是白乎矣事係恩賞自下不敢擅便上裁敎是白乎旀土校南喆胤段道啓旣不請賞置之何如啓該倅陞品職敍用土校帖加成給爲良如敎
정조 16년
壬子八月二十九日卯時上御春塘臺宣傳官射講入侍時右承旨李家煥左副承旨徐禁輔右副承旨李冕膺記事官徐有聞李海淸洪樂游林景鎭檢校直提學徐有防檢校直閣徐龍輔尹行任以次侍立上具平戎服乘馬出延生門入靑陽門詣春塘臺降馬陞座上曰宣傳官不必盡數應講欲考其勤慢其中除拜之最久者使之應講可也又敎曰文兼宣傳官金祖淳南公轍許參竝於今日爲之可也引儀引試官兵曹判書李秉模訓鍊大將徐有大禁衛大將李漢豐摠戎使趙心泰參考官文兼金祖淳南公轍等入就拜位行四拜禮訖以次進伏上曰兵判及摠戎爲講試官仍爲開講可也上曰莫重殿座宣傳官擧行萬萬駭然雖以應講言之前此申飭何如則全不肄習多不成樣尤極可駭矣仍命書榻敎曰宣傳官梁塤鄭周城李東善南衡重尹相重汰去其代令該曹口傳差出射講畢後命退諸臣以次退出
정조 16년
行都承旨朴祐源坐左承旨林濟遠坐右承旨李家煥坐左副承旨徐輔榮內閣直右副承旨李冕膺坐直同副承旨李尙度坐直注書徐有聞病李海淸差祭假注書洪樂游仕直林漢浩在外事變假注書安廷善仕
정조 16년
李家煥啓曰備邊司郞廳來言今日賓廳日次而大臣身病不得來會云矣敢啓傳曰知道湖西湖南保布代錢事有詢問者句管堂上來待
정조 16년
李家煥啓曰御管廳將官來言今日本廳軍兵日次私習云矣敢啓傳曰知道
정조 16년
傳于朴祐源曰禮房承旨馳詣宗廟景慕宮奉審摘奸以來
정조 16년
李家煥啓曰湖南句管堂上徐有隣湖西句管堂上金文淳依下敎來待矣傳曰入侍
정조 16년
申溆陞六代以李毅遠爲假注書
정조 16년
李毅遠在外代以林漢浩爲假注書
정조 16년
以假注書望筒傳于李尙度曰事近干恩焉敢若此當該出望注書汰去洪樂游仍察廳任
정조 16년
李尙度以壯勇營言啓曰來九月當本營右司屬京畿高陽一哨軍兵逢點實數一百二十七名今已點閱整齊來九月初一日本營立番之意敢啓傳曰知道
정조 16년
李家煥以御營廳言啓曰本廳軍兵等鳥銃一巡得中別單書入草記批旨內依中旬例施賞可也事命下矣京標下軍閑良金昌允貫一中邊二中鄭龍澤邊三中兼司僕帖文自兵曹成給而金昌允則加給木一疋兼司僕金致瑾邊三中木四疋朴昌文等二名貫二中元斗興等四名貫一中邊一中各木三疋張世煥等二十二名邊二中各木二疋咸世福等十四名貫一中各木一疋依例分等施賞吳德昌等一百十九名邊一中各米三斗磨鍊分給之意敢啓傳曰知道
정조 16년
兵曹啓目粘西水羅萬戶鄭光賓其所修繕比他鎭稍勝其在奬勸之道似當施以加資之典永達堡監董土校禹東贊等竝帖加成給是白乎矣事係恩賞自下不敢擅便上裁敎白乎旀穩城府使趙岱訓戎前僉使李明奎永達萬戶金慶郁黃拓坡權管康思胤等段雖有其勞數皆不敷且與土校事面有異置之何如判付啓依回啓施行爲旀殘鎭邊將之如是誠勤不可與邑倅論穩城倅外一體施以加資之典爲良如敎